ΓΡΑΠΤΗ ΕΡΩΤΗΣΗ E-1460/96 υποβολή: Luigi Florio (UPE) προς την Επιτροπή (12 Iουνίου 1996)

Θέμα: Κοινοτικά ταμεία και προθεσμίες για την υποβολή προγραμμάτων

Μεταξύ των κυρίων παρατηρήσεων που συνήθως απευθύνονται στην Επιτροπή συγκαταλέγεται και εκείνη σύμφωνα με την οποία δεν προωθείται κάποια επαρκής γνώση των πρωτοβουλιών της, ιδίως όσον αφορά εκείνες δια των οποίων είναι δυνατόν να ληφθούν χρηματοδοτήσεις.

Χαρακτηριστική είναι η φετεινή περίπτωση της πρότυπης ενέργειας στο πλαίσιο της κοινοτικής δράσης Raphael με στόχο τη διατήρηση και αξιοποίηση της ευρωπαϊκής αρχαιολογικής και μπαρόκ κληρονομιάς.

Η εν λόγω πρωτοβουλία επισημοποιήθηκε στην Επίσημη Εφημερίδα της 5ης Μαρτίου 1996 στην οποία ως συνήθως το κοινό μπορούσε να είχε πρόσβαση μόλις λίγες εβδομάδες μετά την επίσημη ημερομηνία δημοσίευσης.

Ως προθεσμία ωστόσο για την υποβολή προγραμμάτων (τα οποία πρέπει να προβλέπουν την ενεργή συμμετοχή τριών τουλάχιστον εταίρων που αντιπροσωπεύουν έναν ελάχιστο αριθμό τριών χωρών) ορίσθηκε η 15η Ιουνίου, γεγονός που καθιστά πρακτικώς αδύνατη την εκπόνηση προτάσεων εκτός και αν κάποιος τις είχε ήδη έτοιμες.

Δεν θεωρεί η Επιτροπή ότι θα ήταν σκόπιμο να τροποποιήσει τον τρόπο με τον οποίο ενεργεί και ο οποίος συμβάλλει στο να αισθάνεται η κοινή γνώμη απόμακρα τα κοινοτικά όργανα;

Δεν θεωρεί ότι θα ήταν σκόπιμο να προβλέπεται ένα ευρύτερο χρονικό διάστημα (τουλάχιστον 6 μηνών) από την ουσιαστική δημοσίευση της Επίσημης Εφημερίδας έως τη λήξη της προθεσμίας για την υποβολή προγραμμάτων;

Δεν θεωρεί ότι θα έπρεπε να δίνει με ενεργό τρόπο δημοσιότητα στις πρωτοβουλίες αυτές εις τρόπον ώστε να τις καθιστά ουσιαστικά προσβάσιμες σε όλους τους δυνάμει ενδιαφερομένους;

Απάντηση του κ. Oreja εξ ονόματος της Επιτροπής (22 Ιουλίου 1996)

Όπως αναφέρεται στην απάντησή της στη γραπτή ερώτηση Ε-1183/96 του κ. Moretti ((ΕΕ C 305 της 15.10.1996, σελ. 59. )), η Επιτροπή γνωρίζει ότι, γενικά, οι εν λόγω προθεσμίες είναι στενές, αν σκεφτούμε πόσο σημαντικός είναι ο παράγοντας χρόνος για τους υποψηφίους που επιθυμούν να υποβάλουν καλές και καλά προετοιμασμένες προτάσεις. Πάντως, πρέπει να λάβουμε επίσης υπόψη μας ότι, καθώς η έγκριση του προγράμματος Raphael εκκρεμεί ακόμη, η Επιτροπή θα μπορούσε να προκηρύξει τις πρότυπες ενέργειες στο πλαίσιο του προγράμματος Raphael μόνο στις αρχές του έτους και εφόσον θα υπήρχε βεβαιότητα ως προς τους οικονομικούς πόρους που διατίθενται για το 1996 από τις αρμόδιες για τον προϋπολογισμό αρχές. Έχοντας αυτό κατά νου μαζί με τους δημοσιονομικούς κανόνες, οι οποίοι ορίζουν ρητώς ότι όλες οι πιστώσεις πρέπει να αναληφθούν εντός του έτους, αυτό σημαίνει ότι οι προθεσμίες για την υποβολή αιτήσεων έπρεπε να οριστούν έτσι ώστε να καταστεί δυνατή μια δίκαιη διαδικασία επιλογής πριν από τις θερινές διακοπές και η έγκαιρη γνωστοποίηση των επιτυχόντων υποψηφίων, καθώς και να επιτραπεί η δέουσα εκτέλεση του προϋπολογισμού πριν από τη λήξη του έτους. Στο πλαίσιο αυτό, είναι προφανές ότι, παρά τη φαινομενική άδικη κατάσταση που δημιουργήθηκε από το μικρό χρονικό διάστημα που παραχωρήθηκε στους υποψηφίους για την προετοιμασία των προτάσεών τους, δεν θα ήταν ρεαλιστικό να δοθούν μεγαλύτερες προθεσμίες, δεδομένου ότι αυτό θα έθετε σε κίνδυνο την εκτέλεση των σημαντικών πρότυπων ενεργειών αυτού του έτους, πράγμα που δεν θα ήταν προς το συμφέρον κανενός.

Η Επιτροπή θα ήθελε επίσης να πληροφορήσει το αξιότιμο μέλος του Κοινοβουλίου ότι, παρά τις στενές προθεσμίες, υποβλήθηκαν περίπου 500 προτάσεις στα πλαίσια των πέντε πρότυπων ενεργειών του 1996 και, αν σκεφτούμε ότι κάθε υποψηφιότητα αφορά τουλάχιστον τρεις εταίρους από τρία διαφορετικά κράτη μέλη, τότε μπορούμε να διαπιστώσουμε πόσο ενδιαφέρον προσέλκυσαν ακόμη και μέσα σε τόσο μικρά χρονικά περιθώρια.

Επί πλέον, το έτος αυτό θα πρέπει να θεωρηθεί ως μία μεταβατική περίοδος και, μετά την έγκριση του προγράμματος Raphael, οπωσδήποτε θα προβλεφθούν ευρύτερες προθεσμίες καθώς και μέτρα για να δοθεί δημοσιότητα στις πρωτοβουλίες του προγράμματος Raphael με αποδέκτη ένα ευρύτερο κοινό, όπως ακριβώς υποδεικνύει το αξιότιμο μέλος του Κοινοβουλίου.